Mans met polisie-glimbaadjies oorval egpaar op plaas | Netwerk24
Deur Alet van der Walt 23 Augustus 2019 21:08
Herman van Wyk van die Koepel-gemeenskapspolisiëringsforum (KGPF) sê Allen Peeters is buite die plaashuis deur die mans oorrompel.
“Vyf van hulle het handwapens gehad en een ’n aanvalsgeweer. Peeters is deur die mans in die huis ingedwing, aangerand en met ’n kabelbinder gewurg.
“Sy vrou, Louise, het intussen uit Sasolburg teruggekeer en is ook deur die mans oorval en vasgebind.”
Die rowers het volgens Van Wyk ’n kleinerige bedrag kontant, juwele en vyf vuurwapens gebuit.
Adolf Greeff van die KGPF het in ’n stemboodskap bevestig dat die mans hulle voorgedoen het as polisielede.
Die rowers het met ’n Toyota-bakkie en ’n silwergrys Toyota Fortuner met Gautengnommerplate gevlug.
Teen Vrydagmiddag laat was lede van die polisie se forensiese ondersoekeenheid nog besig om die toneel te fynkam.
Konst. Joseph Rani, woordvoerder van die gebied, sal later ’n mediaverklaring uitreik.
Meer oor: Koepel-Gemeenskapspolisiëringsforum (Kgpf) | Louise Peeters | Allen Peeters | Sasolburg | Vrystaat | Polisie-Glimbaadjies | Misdaad | Bejaarde Egpaar